**Laudatio pro Miroslava Petříčka**

**Cena Nadace Dagmar a Václava Havlových VIZE 97**

**5. října 2024**

Vážená pani Dagmar Havlová, vážené dámy, vážení páni, milý Miroslav Petříček, dovolím si moje laudatio začať netradične. Dramatik, disident a neskorší prezident Václav Havel sa vo väzení tešil, že keď ho prepustia na slobodu, oddá sa čítaniu filozofických textov, aby sa konečne dozvedel, čo vlastne filozofia je a akú rolu zohráva v celku kultúry. Oslovil niekoľko priateľov, aby napísali filozofické texty a tieto vyšli ako samizdat pod názvom *Hostina*. *Enfant terrible* českej filozofie Petr Rezek napísal na samizdatovú knihu recenziu a tá veru nebola pre väčšinu autorov priaznivá. Zo všetkých autorov Rezek najvyššie hodnotil príspevok Miroslava Petříčka „Madame Bovary, c´est moi“ a jediné, čo mu vyčítal je, že to nie je filozofický text. Nemienim polemizovať s jeho názorom, chcem iba pripomenúť, že vôbec nie je dôležité, či text je alebo nie je filozofický, dôležité je, že bez toho, aby to bolo jeho intenciou, text predvádza niečo, čo je príznačné pre Petříčkovo myslenie.

Pre Miroslava Petříčka ako mysliteľa je totiž príznačné, že celý svoj profesionálny život putuje viacerými intelektuálnymi krajinami. Prvou je samozrejme rozsiahla krajina filozofie, dokonca si dovolím tvrdiť, že ak má jeho myslenie niekde trvalé bydlisko, tak potom je to práve tu. Krajina filozofie sa člení na menšie či väčšie samosprávne regióny, ako napríklad fenomenológia, postštrukturalizmus, kritická teória, hermeneutika, analytická filozofia a väčšina ich obyvateľov po celý život žije iba v jednom jedinom regióne. To však neplatí pre Petříčka, pretože on sa rád vydáva na expedície do iných krajín. V prvom rade do krajiny, ktorá sa nachádza najbližšie filozofii, a tou je štrukturalizmus, alias komplex príbuzných vied, ktoré sa hlásia k nemu.

Je všeobecne známe, že štrukturalizmus nie je filozofický smer, ale väčšina problémov, ktoré štrukturalizmus rieši sú filozofickej povahy, takže ho možno považovať za územie nikoho a zároveň každého, ktoré sa nachádza medzi filozofiou a ďalšou krajinou zvanou humanitné a prírodné vedy. K nim treba pripočítať ešte umenie, ktoré samozrejme nie je ani filozofia, ani veda, ale je ich najbližší partner a zároveň aj konkurent.

Hoci Miroslav Petříček ako svoje trvalé bydlisko uvádza filozofiu, často a rád podniká expedície do území osídlených vedou a umením. S nebývalým potešením vedie vášnivé dialógy s ich obyvateľmi, trpezlivo sa im pokúša vysvetľovať, že sú si oveľa bližšími než sa im to môže zdať. Vie, že stačí si otvoriť oči, uši a myseľ, pristupovať bez predsudkov k inému, a ak to urobí, tak si môže uvedomiť, že napríklad dekonštrukcii môžu byť veľmi užitočné detektívky Raymonda Chandlera, román Hermanna Brocha *Námesačníci* zasa môže viac povedať o fašizme než siahodlhé politologické traktáty, obrazy Rudolfa Filu dokážu nenápadne vyprovokovať filozofickú úvahu o geste, niektoré skladby Art Ensemble of Chicago evokovať zrodenie poriadku z chaosu, Burroughsova technika písania zvaná cut-up môže poslúžiť ako príklad kreatívneho využitia náhody v procese tvorby. Petříčkovou ambíciou je odkrývať netradičné opozície, upozorňovať na rezonancie, referovať o asociáciách, skrátka uvádzať do vzťahov to, čo sa nachádza v rôznych častiach vnútorne heterogénneho intelektuálneho priestoru.

Nie je to akosi málo? Podľa mňa vôbec nie! Je to dokonca viac, než si v dokážeme predstaviť, pretože k tomu, aby niekto odkrýval vzťahy, upozorňoval na rezonancie a referoval o asociáciách, musí byť náležite erudovaný. A to Miroslav Petříček bez akýchkoľvek pochybností je. V prvom rade obdivuhodne ovláda jazyky intelektuálnych krajín, ktorými prechádza. Pozná aktuálnu situáciu v každom kraji a vie, aké problémy ich obyvatelia aktuálne riešia. Je vlastne unikátnym prekladateľom schopným obdivuhodným spôsobom prekladať z jazyka umenia do jazyka filozofie a z jazyka filozofie do jazyka vedy, z jazyka umenia do jazyka vedy a *vice versa*. Prekladateľ v doslovnom a zároveň aj v metaforickom zmysle. V doslovnom preto, že do češtiny preložil viac než 55 kníh predovšetkým z nemčiny, angličtiny a francúzštiny. V metaforickom preto, lebo vie, že ak sa na filozofiu, vedu a umenie pozrieme zvonka, tak potom sa nám javí, že prehovárajú tromi odlišnými jazykmi. Vie však aj to, že ak sa na tieto jazyky pozrieme zblízka, tak potom zistíme, že každý z nich síce predstavuje autonómny jazyk, lenže v rámci neho, metaforicky povedané, existujú rôzne dialekty, žargóny a argoty. Kto chce rozumieť tomu, čo vlastne hovoria, musí poznať tak ako Petříček, čo najviac týchto dialektov, žargónov a argotov.

Okrem širokého a hlbokého vedenia k Petříčkovi bytostne patrí niečo, čo je veľmi vzácne a čo sa dá získať iba neustálym kontaktom s umením. Je to kultivovaný vkus a nemyslím to ironicky. Naopak, vkusu pripisujem mimoriadne dôležitú úlohu v živote človeka, pretože z absencie vkusu a prebytku nudy sa rodia najhroznejšie veci nášho sveta. A naopak, synergia vedenia a kultivovaného vkusu podnecuje tvorbu tých najlepších vecí nášho sveta.

Nemusel by som vynaložiť veľkú námahu, aby som uviedol ďalšie výnimočné Petříčkove prednosti, ale pravdu povediac, nevidím v tom zmysel, pretože ako sa hovorí, radšej raz vidieť než stokrát počuť. Tak teda namiesto hovorenia určeného vašim ušiam si vám dovolím povedať, že Miroslav Petříček je vynikajúci filozof, publicista, herec, skvelý priateľ a hlavne múdry človek, ktorý si plným právom zaslúži prestížnu Cenu Nadace Dagmar a Václava Havlových VIZE 97, skrátene Cenu VIZE 97.

Vážená pani Havlová, vážené dámy, vážení páni, presne viem, čo hovorím, pretože Miroslava Petříčka poznám viac než tridsať rokov a za ten čas som sa mnohokrát mohol presvedčiť, že je to človek hľadajúci, pochybujúci, ale hlavne mysliaci. Je to, ako vravia Francúzi, ozajstný majster myslenia. Za tých ostatných tridsať rokov, čo sa poznáme, až teraz nadišiel správny čas verejne mu prejaviť hlbokú úctu, čo robím rád a verím, že to cítite podobne ako ja. Ďakujem vám za pozornosť.

Peter Michalovič